Blanda af gömlu og nýju hjá Þjóðlagasveitinni Ragnar tekur við menningarverðlaunum á liðnu ári . Fjölmargir aðdáendur Þjóðlagasveitarinnar á Akranesi eru væntanlega farnir að bíða eftir tónleikum með sveitinni . Þeir þurfa ekki að bíða mikið lengur þar sem í næstu viku , fimmtudagskvöldið 20. maí klukkan 20 verður sveitin með tónleika í Tónbergi á Akranesi . Að þessu sinni eru um hefðbundna tónleika að ræða en sveitin hefur allt frá stofnun 2002 gert blandaðar sýningar , sex alls . Sú fyrsta hét „ Nótt dagur nótt “ og sú seinasta “ Til eru fræ . ” Að sögn Ragnars Skúlasonar stjórnanda Þjóðlagasveitar Tónlistarskóla Akraness verður á væntanlegum tónleikum boðið upp á bæði nýtt og gamalt efni . „ Við höldum okkur mikið við þá músík sem við höfum tekið ástfóstri við , skosku og írsku þjóðlögin ásamt sígaunalögum og gyðingatónlist . Inn á milli blöndum við svo dægurlögum í okkar útsetningum . Við erum með nokkur ný lög og svo kafaði ég ofan í kistuna í gamla sjóðinn . Það var ótrúlega erfitt að velja úr þessum 100 lögum sem sveitin hefur spilað á þessum átta árum . Sérstaklega fannst mér erfitt að velja úr ballöðunum , “ segir Ragnar Skúlason .